Esidimeni: Families in trane ná geskorste hoof jammer sêFamilie van die Life Esidimeni-slagoffers was Vrydag tydens die arbitrasieverhore in trane (Foto: Brenda Masilela/ANA) Familie van die Life Esidimeni-slagoffers was Vrydag tydens die arbitrasieverhore in trane toe Tiego “Barney” Selebano, geskorste hoof van die departement van gesondheid in Gauteng, die naasbestaandes om verskoning gevra het vir die 143 sterftes van psigiatriese pasiënte. Adjunkhoofregter Dikgang Moseneke, voorsitter van die verhore, het aan Selebano gevra om “uit sy hart” met die familie van die slagoffers en diegene teenwoordig by die verhoor te praat. Selebano het gevra of hy mag staan voordat hy die gehoor toespreek. Hy het gesê hy het sedert die verhore besef mense is baie kwaad en dat hy dit kan verstaan wanneer hy name genoem word. “Ek wil voor die families kniel en my kop buig – nie omdat ek bang is vir oogkontak nie, maar omdat ek nederigheid teenoor diegene teenwoordig wil wys. Ek sê aan die families: Julle het die volste reg om ons nie te vergewe nie. Julle het alle reg om kwaad te wees vir ons. Julle verlies is nie ons verlies nie – dis net julle verlies. Jy sit by die huis en mis jou ma of jou suster. Dis hoekom ek aanhou sê niemand kan dit [wat gebeur het] verduidelik nie. In kort: Ons het ŉ gemors gemaak. Ons het ŉ groot gemors gemaak,” het hy gesê. Selebano, wat ŉ mediese dokter is, het gesê dié voorval het die publiek se vertroue in die openbare gesondheidstelsel geknou. Hy het gesê hy sal verstaan indien die familie van slagoffers besluit om hom nooit te vergewe nie. Dr Barney Tiego Selebano getuig by die Life Esidimeni-arbitrasieverhoor (5 Desember 2017) Foto:: Brenda Masilela/ANA “Ek sal vir ewig aan die tragedie geken word – selfs in my oudag. My naam sal altyd gekoppel word aan die verlies van dié 143 lewens. Dit is ŉ swaar las om te dra.” Familie van die slagoffers, diegene in die gehoor sowel as Moseneke het trane afgevee. Selebano het gesê hy gaan dit sy doel maak om al die families te besoek en om verskoning te vra. “Ek sal na die families toe gaan en sê: ‘Jammer ek het vir julle seer veroorsaak’. Ek wil hê julle moet my vergewe – vergeet van die departement.” Hy het tydens die verhoor gevra dat afsprake met van die families gemaak word sodat hy dié proses van “vergiffenis” kan begin. Selebano het vroeër erken dat hy toestemming gegee het dat die psigiatriese pasiënte na die fasiliteite van nieregeringsorganisasies verskuif word. Hy het ook erken dat die departement skuldig daaraan was om waarskuwings van familielede en psigiaters ten tyde van die proses te ignoreer. Qedani Mahlangu, voormalige LUR vir gesondheid, sal na verwagting eers in Januarie 2018 getuig. Die vinger is sedert die begin van die tragedie veral na Mahlangu gewys.